[pic] | EUROOPAN YHTEISÖJEN KOMISSIO |

Bryssel 7.3.2008

KOM(2008) 129 lopullinen

2008/0054 (CNS)

Ehdotus:

NEUVOSTON ASETUS,

eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista

(komission esittämä)

PERUSTELUT

1. EHDOTUKSEN TAUSTA

- Ehdotuksen perustelut ja tavoitteet

Eräiden teollisuustuotteiden Kanariansaarille tuonnissa sovellettavien yhteisen tullitariffin autonomisten tullien tilapäisestä suspendoinnista sekä eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista annetun neuvoston asetuksen (EY) N:o 704/2002 5 artikla.

- Yleinen tausta

Euroopan unioni on vuodesta 1991 alkaen suspendoinut osittain tai kokonaan eräiden kalastustuotteiden Kanariansaarille tuonnissa sovellettavat yhteisen tullitariffin tullit. Kanariansaarten poikkeuksellinen maantieteellinen sijainti tiettyjen alueen kulutustarpeiden kannalta olennaisten kalastustuotteiden hankintalähteisiin nähden aiheuttaa kyseiselle alalle lisäkustannuksia. Tätä luonnonhaittaa voidaan korjata muun muassa suspendoimalla väliaikaisesti kyseisten kolmansista maista tuotavien tuotteiden tullit asianmukaisen suuruisten yhteisön tariffikiintiöiden rajoissa.

- Voimassa olevat aiemmat säännökset

Asetus (EY) N:o 704/2002, johon tuki perustuu, lakkasi olemasta voimassa 31. joulukuuta 2006.

- Johdonmukaisuus suhteessa unionin muuhun politiikkaan ja muihin tavoitteisiin

Ehdotus tullittomien tariffikiintiöiden avaamisesta ja hallinnoinnista on yhdenmukainen EY:n perustamissopimuksen 299 artiklan 2 kohdan kanssa, jossa määrätään syrjäisimpien alueiden tukemiseksi toteutettavista erityistoimenpiteistä. Se vastaa myös syrjäisimpien alueiden tiiviimpää kumppanuutta koskevassa, 26. toukokuuta 2004 päivätyssä komission tiedonannossa (KOM(2004) 343 lopullinen) annettua sitoumusta, jonka mukaan komissio harkitsee yhteisen tullitariffin tullien alentamista ja jopa poistamista kokonaan, niin että muiden kuin maatalouden raaka-aineiden toimittaminen edistäisi tuotantoa syrjäisimmillä alueilla.

Ehdotettujen tullittomien tariffikiintiöiden on Kanariansaarten kalastusteollisuudelle myönnettävän tuen osalta katsottava täydentävän muita EY:n perustamissopimuksen 299 artiklan 2 kohdan perusteella toteutettuja toimenpiteitä, erityisesti syrjäisimpien alueiden tiettyjen kalastustuotteiden kaupan pitämisessä aiheutuvien lisäkustannusten korvausjärjestelmää (21. toukokuuta 2007 annettu neuvoston asetus (EY) N:o 791/2007).

2. KUULEMISET JA VAIKUTUSTEN ARVIOINTI

- Intressitahojen kuuleminen

Kanariansaarten kalastusalan sidosryhmien kuuleminen toteutettiin niiden kertomusten välityksellä, jotka Espanjan viranomaiset laativat neuvoston asetuksen (EY) N:o 704/2002 3 artiklassa tarkoitettujen toimenpiteiden täytäntöönpanosta. Espanjan viranomaisia kuultiin myös vuoden 2007 alkupuoliskolla edellä mainittujen kertomusten selventämiseksi.

Espanjan viranomaiset pyysivät virallisesti edellä mainittujen toimenpiteiden voimassaolon jatkamista kaudeksi 2007–2013.

- Asiantuntijatiedon käyttö

Ks. edellä.

- Vaikutusten arviointi

Vaikutusten arviointia ei pidetty tarpeellisena, koska ehdotus ei ole tärkeä politiikkaa koskeva aloite vaan koskee voimassa olevien toimenpiteiden jatkamista.

Arvioidessaan toimenpiteiden jatkamista koskevaa Espanjan viranomaisten pyyntöä komission yksiköt tarkastelivat ehdotettujen tariffikiintiöiden vaikutuksia Kanariansaarten kalastusalaan yhdessä neuvoston toukokuussa 2007 syrjäisimpien alueiden kalastusalan tueksi hyväksymien toimenpiteiden kanssa. Viimeksi mainituista voidaan mainita erityisesti Kanariansaarten tiettyjen kalastustuotteiden kaupan pitämisessä aiheutuvien lisäkustannusten korvausjärjestelmä (21. toukokuuta 2007 annettu neuvoston asetus (EY) N:o 791/2007).

3. EHDOTUKSEEN LIITTYVÄT OIKEUDELLISET NÄKÖKOHDAT

- Ehdotetun toimen lyhyt kuvaus

Ehdotetaan, että kaudeksi 2007–2013 avataan kaksi tullitonta tariffikiintiötä, joita sovelletaan eräiden kalastustuotteiden Kanariansaarille suuntautuvaan tuontiin.

- Oikeusperusta

Perustamissopimuksen 299 artiklan 2 kohta

- Toissijaisuusperiaate

Yhteiseen tullitariffiin tehtävät muutokset kuuluvat yhteisön yksinomaiseen toimivaltaan.

- Suhteellisuusperiaate

Ehdotus on suhteellisuusperiaatteen mukainen seuraavista syistä:

Kiintiön määrät vahvistetaan tasolle, joka vastaa paremmin Kanariansaarten tosiasiallista tuontia.

Sekä jäsenvaltioiden kansallisten ja alueellisten viranomaisten että komission yksiköiden hallinnollinen rasitus pidetään mahdollisimman pienenä erityisesti toimenpiteiden täytäntöönpanoa koskevien kertomusten suhteen.

- Sääntelytavan valinta

Ehdotettu säädöslaji: asetus.

Muut vaihtoehdot eivät soveltuisi seuraavasta syystä: ehdotus koskee asetuksella vahvistettujen toimenpiteiden suspendointia.

4. TALOUSARVIOVAIKUTUKSET

Ehdotuksella ei ole rahoitusvaikutuksia menoihin, mutta sillä on rahoitusvaikutuksia tuloihin. Omien varojen (yhteisen tullitariffien tullien) menetysten arvioidaan olevan nettomääränä ilmaistuna 7,9 miljoonaa euroa vuosittain.

5. LISÄTIEDOT

- Uudelleentarkastelu-, tarkistus- tai raukeamislauseke

Ehdotus sisältää uudelleentarkastelulausekkeen.

Ehdotus sisältää raukeamislausekkeen.

2008/0054 (CNS)

Ehdotus:

NEUVOSTON ASETUS,

eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 299 artiklan 2 kohdan,

ottaa huomioon komission ehdotuksen[1],

ottaa huomioon Euroopan parlamentin lausunnon[2],

ottaa huomioon Euroopan talous- ja sosiaalikomitean lausunnon[3],

ottaa huomioon alueiden komitean lausunnon[4],

sekä katsoo seuraavaa:

(1) Espanjan viranomaiset pyysivät lokakuussa ja marraskuussa 2000, että Kanariansaariin sovellettavien yhteistä tullitariffia koskevien toimenpiteiden, jotka otettiin ensimmäistä kertaa käyttöön yhteisön lainsäädännön soveltamisesta Kanariansaariin 26 päivänä kesäkuuta 1991 annetulla neuvoston asetuksella (ETY) N:o 1911/91[5], jonka voimassaolo päättyi 31 päivänä joulukuuta 2001, voimassaoloa jatkettaisiin edelleen kymmenellä vuodella, ja toimittivat asiakirjoja pyyntönsä tueksi. Asiakirjojen arviointiin ei kuitenkaan ollut riittävästi aikaa, jotta oltaisiin voitu tehdä lopulliset päätelmät siitä, oliko toimenpiteiden voimassaolon jatkaminen pyydetyksi ajaksi edelleen perusteltua. Tariffitoimenpiteiden soveltamista jatkettiin tämän vuoksi yhdellä vuodella 30 päivänä toukokuuta 2001 annetulla neuvoston asetuksella (EY) N:o 1105/2001.

(2) Neuvoston asetuksessa (EY) N:o 704/2002[6], joka annettiin 25 päivänä maaliskuuta 2002, säädetään eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista 1 päivän tammikuuta 2002 ja 31 päivän joulukuuta 2006 välisenä aikana.

(3) Neuvoston asetuksella (EY) N:o 791/2007[7], joka annettiin 21 päivänä toukokuuta 2007, otetaan käyttöön uusi järjestelmä syrjäisimpien alueiden Azorien, Madeiran, Kanariansaarten sekä Ranskan Guyanan ja Réunionin tiettyjen kalastustuotteiden kaupan pitämisessä aiheutuvien lisäkustannusten korvaamiseksi. Järjestelmällä pyritään edistämään kyseisen alueen taloudellista ja sosiaalista kehitystä ja mahdollistamaan se, että se hyötyy yhtenäismarkkinoista, joihin se kuuluu erottamattomana osana, vaikka sen tilanne objektiivisesti katsottuna on maantieteellisesti ja taloudellisesti poikkeava.

(4) Kanariansaarten poikkeuksellinen maantieteellinen sijainti tiettyjen alueen kulutustarpeiden kannalta olennaisten kalastustuotteiden hankintalähteisiin nähden aiheuttaa kyseiselle alalle lisäkustannuksia. Tätä perustamissopimuksen 299 artiklan 2 kohdassa tunnustettua syrjäisestä sijainnista, saaristoluonteesta ja syrjäisimpien alueiden asemasta johtuvaa luonnonhaittaa voidaan korjata muun muassa suspendoimalla väliaikaisesti kyseisten kolmansista maista tuotavien tuotteiden tullit asianmukaisen suuruisten yhteisön tariffikiintiöiden rajoissa.

(5) Syrjäisimpien alueiden tiiviimpää kumppanuutta koskevassa, 26 päivänä toukokuuta 2004 päivätyssä tiedonannossaan (KOM(2004)0343) komissio ilmoitti olevansa halukas harkitsemaan yhteisen tullitariffin tullien alentamista ja jopa poistamista kokonaan, niin että muiden kuin maatalouden raaka-aineiden toimittaminen edistäisi tuotantoa syrjäisimmillä alueilla. Asianmukaisesti perustelluissa olosuhteissa komissio on myös halukas harkitsemaan tullitariffien väliaikaista suspendointia näillä samoilla aloilla. Kalastusalan tuotteisiin sovellettavat yhteisen tullitariffin tullit voitaisiin suspendoida väliaikaisesti paikallismarkkinoille tarkoitettujen tuotteiden osalta.

(6) Espanjan viranomaiset toimittivat 29 päivänä heinäkuuta 2004 ja 19 päivänä heinäkuuta 2006 kertomukset neuvoston asetuksen (EY) N:o 704/2002 3 artiklassa tarkoitettujen toimenpiteiden täytäntöönpanosta ja pyysivät kyseisten toimenpiteiden voimassaolon jatkamista kaudeksi 2007–2013. Komissio on edellä mainittujen kertomusten perusteella tarkastellut toteutettujen toimenpiteiden vaikutusta tiettyjen kalastustuotteiden tuontiin Kanariansaarille.

(7) Espanjan viranomaisten toimittamat kertomukset osoittivat, että neuvoston asetuksella (EY) N:o 704/2002 avattuja kiintiöitä ei ollut käytetty loppuun.

(8) Maaliskuun 25 päivänä 2002 annetulla neuvoston asetuksella (EY) N:o 704/2002 avattujen tariffikiintiöiden kaltaiset eräiden kalastustuotteiden tariffikiintiöt ovat perusteltuja, koska ne kattaisivat Kanariansaarten kotimarkkinoiden tarpeet varmistaen kuitenkin samalla, että yhteisöön alennetulla tullilla suuntautuvan tuonnin virrat ovat ennustettavissa ja selvästi tunnistettavissa.

(9) Koska neuvoston asetuksella (EY) N:o 704/2002 avattuja kiintiöitä ei ollut käytetty loppuun, on aiheellista vahvistaa kiintiöiden määrä pienemmäksi.

(10) Jotta tämä ei vaikuttaisi suoraan sisämarkkinoiden toimintaan, olisi toteutettava toimenpiteitä sen varmistamiseksi, että kalastustuotteet, joille suspensiota haetaan, on tarkoitettu yksinomaan Kanariansaarten kotimarkkinoille.

(11) Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetulla komission asetuksella (ETY) N:o 2454/93[8] kodifioidaan hallintosäännöt niiden tariffikiintiöiden osalta, jotka on tarkoitettu käytettäviksi tulli-ilmoitusten päivämäärien kronologisessa järjestyksessä.

(12) Olisi toteutettava toimenpiteitä sen varmistamiseksi, että komissio saa säännöllisesti tietoa kyseessä olevan tuonnin määrästä, jotta se voi tarvittaessa ryhtyä toimiin keinottelun ja kaupan vääristymien estämiseksi.

(13) Jotta varmistetaan jatkuvuus asetuksessa (EY) N:o 704/2002 vahvistettujen toimenpiteiden kanssa, tässä asetuksessa säädettyjä toimenpiteitä on tarpeen soveltaa 1 päivästä tammikuuta 2007 alkaen.

(14) Jotta varmistetaan myös johdonmukaisuus neuvoston asetuksella (EY) N:o 791/2007 käyttöön otetun järjestelmän kanssa, tariffikiintiöt olisi avattava kaudeksi 2007–2013,

ON ANTANUT TÄMÄN ASETUKSEN:

1 artikla

1. Tämän asetuksen liitteessä lueteltuihin kalastustuotteisiin sovellettavat yhteisen tullitariffin tullit suspendoidaan kyseisessä liitteessä ilmoitetun määrän osalta kokonaan Kanariansaarille suuntautuvassa tuonnissa 1 päivän tammikuuta 2007 ja 31 päivän joulukuuta 2013 väliseksi ajaksi.

2. Edellä 1 kohdassa säädetystä suspensiosta koituva etu myönnetään yksinomaan Kanariansaarten kotimarkkinoille tarkoitetuille tuotteille. Sitä sovelletaan ainoastaan kalastustuotteisiin, jotka puretaan laivasta tai ilma-aluksesta ennen kuin vapaaseen liikkeeseen luovutusta koskeva tulli-ilmoitus toimitetaan Kanariansaarten tulliviranomaisille.

2 artikla

1. Espanjan toimivaltaisten viranomaisten on toimitettava ennen 31 päivää toukokuuta 2010 komissiolle kertomus 1 artiklassa säädettyjen toimenpiteiden täytäntöönpanosta. Komissio tarkastelee kyseisten toimenpiteiden vaikutuksia ja toimittaa mainitun kertomuksen perusteella neuvostolle tarvittaessa ehdotuksen tuontimäärien muuttamisesta.

2. Espanjan toimivaltaisten viranomaisten on toimitettava ennen 31 päivää toukokuuta 2012 komissiolle kertomus 1 artiklassa tarkoitettujen toimenpiteiden täytäntöönpanosta vuoden 2010 jälkeen. Komissio tarkastelee uudelleen kyseisten toimenpiteiden vaikutuksia ja toimittaa tämän tarkastelun perusteella neuvostolle tarvittaessa ehdotuksen vuoden 2013 jälkeen toteutettavista toimenpiteistä.

3 artikla

1. Jos komissiolla on syytä epäillä, että tässä asetuksessa säädetty suspensio on johtanut jonkin tuotteen kaupan vääristymiseen, se voi tullikoodeksikomitean lausunnon saatuaan väliaikaisesti kumota suspension enintään 12 kuukaudeksi. Tuotteiden, joita koskeva suspensio on väliaikaisesti kumottu, tuontitullien maksaminen varmistetaan vakuudella. Asianomaisten tuotteiden luovuttaminen vapaaseen liikkeeseen Kanariansaarilla edellyttää tällaisen vakuuden antamista.

2. Neuvosto voi päättää 1 kohdassa tarkoitetun 12 kuukauden jakson kuluessa kumota suspension lopullisesti komission ehdotuksesta. Vakuuksilla katetut tullien määrät on siinä tapauksessa kannettava lopullisesti.

3. Jollei lopullista päätöstä ole 2 kohdan mukaisesti tehty 12 kuukauden kuluessa, vakuutena olevat määrät vapautetaan.

4 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä .

Sitä sovelletaan 1 päivästä tammikuuta 2007 31 päivään joulukuuta 2013.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

Järjes-tys-numero | CN-koodi | Kuvaus | Kiintiön määrä (tonnia) | Kiintiötulli (%) |

09.2997 | 0303 | Jäädytetty kala, eivät kuitenkaan fileet eikä muu nimikkeen 0304 kalanliha | 15 000 | 0 |

0304 | Kalafileet ja muu kalanliha (myös murskeena tai jauhettuna), tuoreet, jäähdytetyt tai jäädytetyt |

09.2651 | 0306 | Äyriäiset, kuorineen tai ilman kuorta, elävät, tuoreet, jäähdytetyt, jäädytetyt, kuivatut, suolatut tai suolavedessä; äyriäiset kuorineen, höyryssä tai vedessä keitetyt, myös jäähdytetyt, jäädytetyt, kuivatut, suolatut tai suolavedessä; ihmisravinnoksi soveltuvat äyriäisistä valmistetut jauhot, jauheet ja pelletit | 15 000 | 0 |

0307 | Nilviäiset, kuorineen tai ilman kuorta, elävät, tuoreet, jäähdytetyt, jäädytetyt, kuivatut, suolatut tai suolavedessä; vedessä elävät muut selkärangattomat (muut kuin äyriäiset ja nilviäiset), elävät, tuoreet, jäähdytetyt, jäädytetyt, kuivatut, suolatut tai suolavedessä; ihmisravinnoksi soveltuvat vedessä elävistä selkärangattomista (muista kuin äyriäisistä) valmistetut jauhot, jauheet ja pelletit |

YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI:

Ehdotus neuvoston asetukseksi (EY) eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista.

2. BUDJETTIKOHDAT:

Luku ja momentti: Luku 12, momentti 120

Kyseiseksi vuodeksi budjetoitu määrä:

3. OIKEUSPERUSTA:

Perustamissopimuksen 299 artikla

4. RAHOITUSVAIKUTUKSET

( Ehdotuksella ei ole rahoitusvaikutuksia

( Ehdotuksella ei ole rahoitusvaikutuksia menoihin, mutta sillä on seuraavat rahoitusvaikutukset tuloihin:

(milj. euroa yhden desimaalin tarkkuudella)

Budjettikohta | Tulot[9] | Vuosi 2007 |

120 artikla | Vaikutukset omiin varoihin (Yhteinen tullitariffi) | -7,9/vuosi |

5. PETOSTENTORJUNTA

Tariffikiintiöiden hallinnointia koskevissa säännöksissä säädetään tarvittavista toimenpiteistä petosten ja säännönvastaisuuksien ehkäisemiseksi (yhteisön tullikoodeksissa ja sen soveltamissäännöksissä säädettyjen tarkastusten soveltaminen).

6. MUUT HUOMAUTUKSET

Toimenpiteen arvioidut kustannukset

Toimenpiteen kokonaiskustannusten laskutapa

Viimeisimpien täydellisten tilastojen (vuodelta 2006) perusteella tästä asetuksesta johtuvat vuotuiset tulonmenetykset voidaan arvioida 10,5 miljoonaksi euroksi (ks. jäljempänä oleva taulukko). Mainittu määrä on yleisesti ottaen laskettu suosituimmuustullien (MFN) perusteella ja osoittaa enimmäismäärää, koska yhteisö soveltaa alhaisempia tulleja eräistä maista tulevaan tuontiin. Sen vuoksi tulojen tosiasiallinen menetys voi olla vähäisempi, koska suosituimmuustulleja ei sovelleta jatkuvasti.

Järjestysnumero | Kiintiön suuruus (tonnia) | Arvioitu hinta (€/tonni) | MFN-tulli (%) | Kiintiö-tulli (%) | Vuosittain kantamatta jäävät tullit (€) |

09.2997 | 15 000 t | 2 784 | 11 (keskimääräinen tulli) | 0 | 4 592 891 |

09.2651 | 15 000 t | 3 826 | 10,3 (keskimääräinen tulli) | 0 | 5 910 927 |

Yhteensä | 10 503 818 |

Arvio tulojen kokonaismenetyksestä verrattuna tilanteeseen, jossa tariffikiintiöitä ei ole: 10 503 818 euroa nettomääränä ilmaistuna.

[1] EUVL C […], […], s. […].

[2] EUVL C […], […], s. […].

[3] EUVL C […], […], s. […].

[4] EUVL C […], […], s. […].

[5] EYVL L 171, 29.6.1991, s. 1.

[6] EYVL L 111, 6.4.2002, s. 1.

[7] EUVL L 176, 6.7.2007, s. 1.

[8] EYVL L 253, 11.10.1993, s. 1, asetus sellaisena kuin se on viimeksi muutettuna asetuksella (EY) N:o 993/2001 (EYVL L 141, 28.5.2001, s. 1).

[9] Perinteisistä omista varoista (maatalousmaksut, sokerimaksut, tullimaksut) ilmoitetaan nettomäärät, jotka saadaan vähentämällä bruttomääristä 25 prosenttia jäsenvaltioiden kantokuluja.